Prins Philip ondergaan hartoperasiePrins Philip (Foto: Adrian Dennis, AFP) Engeland se prins Philip (99), koningin Elizabeth II se man, het ’n hartoperasie ondergaan. Die operasie het suksesvol verloop, het Buckingham-paleis Donderdag gesê. Koninklike amptenare het gesê die hertog van Edinburgh het Woensdag ’n suksesvolle prosedure vir ’n bestaande harttoestand in die St Bartholomew-hospitaal in Londen ondergaan. “Sy Koninklike Hoogheid sal ’n aantal dae in die hospitaal deurbring vir behandeling, rus en herstel.” Die prins, wat in Junie 100 jaar oud word, is al langer as twee weke in die hospitaal. Maroela Media het vroeër berig die hertog van Edinburgh is op 16 Februarie as ’n voorsorgmaatreël in die hospitaal opgeneem nadat hy begin olik voel het. Die prins moes aanvanklik net ’n paar dae in die hospitaal deurbring. Die paleis het egter later gesê hy word vir ’n infeksie behandel. Die prins is egter Maandag na St Bartholomew-hospitaal naby St Paul-katedraal oorgeplaas vir toetse en waarneming weens ’n bestaande harttoestand. Dié hospitaal, bekend as Barts, dateer uit die 12de eeu en het ’n uitstekende harteenheid. Philip het in 2011 ’n stent in sy hart laat plaas weens ’n verstopte koronêre aar. Sy skoondogter Camilla, hertogin van Cornwall, het Woensdag gesê haar skoonpa se toestand het effens verbeter hoewel hy op die oomblik nog seer het. “Ons hou duim vas,” het sy gesê.